ועדת הכלכלה, כנסת 23, פרוטוקול מספר 73, 2020-09-22 08:30

הילה שי וזאן: שלום לכולם, בוקר טוב, התכנסנו להאריך את הוראת השעה של צו רישוי שירותים ומקצועות בענף הרכב.

הילה שי וזאן: הנושא הזה הוא צרכני בעיקרו.

הילה שי וזאן: כמי שעומדת בראש ועדת המשנה לענייני צרכנות אני מוצאת שהצו הזה, והרפורמה שהוא מביא איתו, מאוד-מאוד חשוב לצרכנים, מאוד חשוב להגברת התחרותיות בענף הרכב בכללותו, אך עם זאת יש נקודות שמעלות שאלות צרכניות באשר לפיקוח ולדרך שבה אנחנו מוודאים שאכן הדברים נעשים בצורה ראויה ושקופה.

הילה שי וזאן: אני אשמח לקבל סקירה והסבר ממשרד התחבורה על הצו.

דוד תמיר: זו בקשה שלנו להארכת התוקף של הוראת השעה ביחס לסעיפים 253(א) ו-(ב) לחוק רישוי שירותים ומקצועות בענף הרכב.

דוד תמיר: הוראת השעה של סעיף 253(א) לחוק קובעת אפשרות ליבואן זעיר לייבא רכב שטרם חלפו 12 חודשים ממועד ייצורו של הרכב עד מועד רישומו בישראל.

דוד תמיר: במסגרת הוראת השעה הצענו לאפשר ליבואנים הזעירים להביא גם רכבים משומשים.

דוד תמיר: הוראת השעה שקבועה בסעיף 253 (ב) היא הוראה שפוטרת יבואנים של רכבים שהם לא רכב פרטי או רכב מסחרי, מהוראות מסוימות שנקבעו בחוק ביחס לאחריותו של יבואן ישיר.

דוד תמיר: על פי הבדיקות שלנו עולה שהדירקטיבה האירופית שאנחנו פעלנו מתוכה, או שהחלנו את החוק בהתאם לה, חלה רק על רכבים מהסוג הזה, ולכן החלטנו שיש מקום לפטור את מי שמייבא רכבים מסוג גרורים, אופנועים וטרקטורים מהחובות שהטלנו על יבואן ישיר.

הילה שי וזאן: כמה יבואנים זעירים יש כיום?

דוד תמיר: היום אנחנו עם 250 רישיונות של יבואנים זעירים.

דוד תמיר: המחוקק הביא בחשבון את הצורך בהארכת הוראות השעה.

דוד תמיר: אנחנו באים מכוח סמכותו של השר לפי סעיף 253(ד) לחוק.

דוד תמיר: השר מוסמך להאריך את הוראות השעה לתקופה של עד שנתיים ימים, במקטעים של חצי שנה כל אחת.

הילה שי וזאן: האם יש לכם נתון כלשהו לגבי הגברת התחרותיות, לגבי הורדת המחירים?

דוד תמיר: הנתונים שיש לנו לגבי הגברת התחרות הם ביחס למספר הרכבים שיבואנים זעירים ייבאו לישראל.

דוד תמיר: רואים עלייה בסך הכל מאוד יפה.

דוד תמיר: בשנת 2018 שבה התיקון של הוראת השעה הזאת נכנס לתוקף, נרשמו 170 רכבים על ידי יבואנים זעירים; ב-2019 – 932 רכבים; ב-2020 – 1,470.

יצחק פינדרוס: למה אנחנו דנים על 1,400 רכבים?

יצחק פינדרוס: למה אנחנו דנים על פחות מאחוז?

דוד תמיר: אנחנו בראשיתו של תהליך.

דוד תמיר: אלה תהליכים שלוקחים זמן.

דוד תמיר: צריך לזכור שהיבואנים הזעירים זה רק סגמנט אחד מתוך התחרות של ייבוא הרכב שהחוק הזה ייצר.

דוד תמיר: הסגמנט הנוסף, שהוא סגמנט שאמור להיות יותר משמעותי, זה היבואנים העקיפים.

דוד תמיר: היבואנים העקיפים מייבאים אלפי רכבים בשנה.

יצחק פינדרוס: היינו פה בדיון לפני חודשיים.

יצחק פינדרוס: כולם יודעים איפה הרכב יוצר, אבל אם אין לך את הנייר המקורי אתה לא יכול לייבא אותו.

יצחק פינדרוס: עלו פה באגים.

יצחק פינדרוס: ישבו פה יבואנים והסבירו מה הבאגים.

יצחק פינדרוס: אני כבר לא מדבר על כך שהמחירונים זה משהו ששייך למישהו אחד פרטי, שאין דבר כזה באף מדינה בעולם.

יצחק פינדרוס: תבואו בצו הזה עם איזו שהיא בשורה.

דוד תמיר: צריך להבין מה זה יבואן זעיר לפי החוק.

דוד תמיר: החוק יצר מדרג בין היבואנים הישירים לבין יבואנים עקיפים, שאלה יבואנים שאין להם חוזה עם היצרן אבל יש להם חוזה עם סוכן מורשה.

דוד תמיר: יש אלפי רכבים שמיובאים לישראל בשיטה הזאת, רואים אותם ברחובות.

דוד תמיר: היבואן הזעיר זה הסגמנט המצומצם ביותר שנקבע בהוראת החוק, כיוון שאין לו שום אחריות ביחס לרכבים שהוא מביא.

דוד תמיר: כל התפקיד שלו הוא רק להביא את הרכב.

דוד תמיר: הוא מסתמך באופן מלא על שירותי תחזוקה, על שירותי הריקולים, על כל השירותים של היבואן הישיר בהתאם להוראות החוק.

דוד תמיר: עשינו את זה בשביל לעורר תחרות.

דוד תמיר: זה לא שחשבנו שיבואנים זעירים יהיה משהו שיכבוש 50% מהשוק.

דוד תמיר: לאף אחד לא הייתה מחשבה כזאת.

איתי עצמון: יש כאן גם הגבלת כמות.

יצחק פינדרוס: גם בהגבלת כמות, אם הוא לא מביא את האישור המקורי, אין לו מה לעשות.

איתי עצמון: זאת שאלה אחרת.

דוד תמיר: העניין של תעודות המקור זו בעיה מוכרת.

דוד תמיר: אנחנו נמצאים במגעים מול רשות המיסים בנושא הזה, אנחנו מנסים להגיע להסדר שכן יאפשר את הפתרון הזה.

יצחק פינדרוס: אז בואו נאשר את זה כשיגיעו להסדר עם רשות המיסים.

יצחק פינדרוס: למה צריך לאשר את זה היום?

יצחק פינדרוס: לי יותר דחוף הלקוח.

בועז טופורובסקי: זה הסדר שמקל על היבואנים.

חזי אבירם שייב: נתחיל מזה שאנחנו בעד תחרות.

חזי אבירם שייב: אני חושב שתחרות עושה טוב לכולם – ליבואנים הישירים, העקיפים, הזעירים, לצרכנים.

חזי אבירם שייב: המקרה שאנחנו דנים בו כרגע הוא אחד המקרים שהמדינה עושה יד אחת עם הסתרת אינפורמציה מהצרכנים.

חזי אבירם שייב: היום, בחסות הוראת השעה הזאת, מה שקורה זה שיבואן זעיר יכול להביא רכב לישראל שעבר עשרות קילומטרים במדינה זרה והוא יירשם כרכב חדש, בלי תיעוד לזה, בלי שהלקוחות יודעים מזה.

חזי אבירם שייב: יכול להיות שהלקוח הראשון אולי יודע משהו על ההיסטוריה כי נאמר לו בעל-פה, אבל השני, השלישי והרביעי לא יודעים שום דבר, הם קונים רכב שצריך להיות יותר זול בעשרות אחוזים.

חזי אבירם שייב: יש תיעוד לזה שהמדינה אמרה שזה לא יקרה.

חזי אבירם שייב: ב-5.6.2018 היה דיון על העניין הזה.

חזי אבירם שייב: המדינה נשאלה בדיון שאלה מפורשת – מה יקרה אם רכב יגיע בתור רכב משומש, והתשובה שהמחוקק ענה זה שרכב כזה יירשם כמשומש.

חזי אבירם שייב: בפועל זה לא קורה.

חזי אבירם שייב: כל רכב כזה שמגיע, גם אם הוא היה רכב השכרה למשך עונה שלמה ונסע עשרות אלפי קילומטרים, נרשם במדינת ישראל בתור רכב חדש.

חזי אבירם שייב: זה גורם לכך שהלקוחות מוטעים.

חזי אבירם שייב: אנחנו נגד הארכה של הוראת השעה הזאת, גם אם היא נובעת מסיבות טכניות.

חזי אבירם שייב: אם משרד התחבורה רוצה לדייק את הוראת השעה, שיתכבד וידייק אותה, או לחילופין, ייתן הנחיה שרכב שמגיע לפה כמשומש יירשם בתור משומש.

הילה שי וזאן: קראתי את מכתבתם בעניין.

הילה שי וזאן: איך אנחנו מוודאים שרכבים משומשים שמגיעים לפה מסומנים כמשומשים ורכבים חדשים שמגיעים לפה מסומנים כחדשים ולא מתבצעת הטעיה של ציבור הצרכנים?

דוד תמיר: סעיף 55 לחוק מחייב יבואן זעיר לספק מידע בכתב לפני העסקה.

דוד תמיר: אם רכב נסע 30,000 קילומטר, רוכש הרכב חייב לקבל דיווח בכתב לפני ביצוע העסקה ממוכר הרכב על כך.

דוד תמיר: רוכש הרכב מחויב גם לקבל דיווח על המועד שבו נרשם הרכב במדינת חוץ.

דוד תמיר: אנחנו חושבים שהדברים האלה נותנים מענה בסיסי ביחס למידע שנדרש.

דוד תמיר: סעיף 55 גם מחייב דיווח על תקלות בטיחות סדרתיות שקיימות ברכב, את שנת הייצור של הרכב, תאונות או נזקים שנגרמו לרכב.

הילה שי וזאן: טוענים פה נציגי איגוד יבואני הרכב שהם הביאו בפני הוועדה הזאת מספר מודעות של יבואנים זעירים שמצהירים את מה שאתה אומר, אבל בפועל מדובר ברכבים שצברו כבר כמה אלפי קילומטרים.

הילה שי וזאן: אתם לא מכירים את הבעיה הזאת?

הילה שי וזאן: זה לא קיים?

דוד תמיר: אנחנו לא מכירים תלונות מהציבור בהקשר הזה.

דוד תמיר: קצת מצחיק שאיגוד יבואני הרכב הוא זה שנושא את ההיבט הצרכני בגאון.

הילה שי וזאן: אני לא בטוחה בזה.

הילה שי וזאן: הם מעלים פה טענה שראוי שתתברר בשביל הצרכנים, לא בשבילם.

דוד תמיר: לפני העסקה הראשונית רוכש הרכב יקבל מידע בכתב.

דוד תמיר: אם מדובר ברכב שעבר 30,000 קילומטר, הרוכש יודע שהרכב עבר 30,000 קילומטר.

בועז טופורובסקי: האם יכול להיות מצב שאני קונה רכב שעבר שלוש ידיים ואני אחר כך אמכור את הרכב כאילו הוא עבר רק יד אחת?

דוד תמיר: במועד שבו אישרו את הוראת השעה בוועדת הכלכלה משרד התחבורה היה רושם על רכבים בייבוא אישי אם מדובר ברכב משומש או חדש.

דוד תמיר: במהלך השנתיים האלה, לאחר בדיקה שעשינו, ראינו שאין לנו עיגון חוקי לרישום הזה, הבנו שאנחנו צריכים להיכנס להליך של עיגון חוקי לנושא הזה.

דוד תמיר: עוד לא השלמנו את התהליך הזה.

בועז טופורובסקי: אם כבר הבאתם תקנות, הייתם מביאים את התקנות המשלימות, כדי שלא יקרה מצב שמישהו יקנה רכב משומש ויחשוב שהוא חדש.

דוד תמיר: אנחנו לא מביאים הסדר ראשוני בשלב הזה, אנחנו כן מבקשים הארכת תוקף של הוראת השעה לשנתיים.

הילה שי וזאן: הוראת השעה פוקעת ב-18 באוקטובר.

דוד תמיר: צריך להבין שאם לא מאריכים את הוראת השעה, המשמעות היא שאנחנו מחזירים אחורה את אותם 1,470 רכבים שב-2020 כבר הצלחנו להביא.

יצחק פינדרוס: למתי אתם נערכים עם תשובות לשאלות ששאלנו בפעם הקודמת בנושא של הרישום, בנושא של הקרטל של המחירון?

יצחק פינדרוס: איך משרד התחבורה נערך לפתוח את השוק?

יצחק פינדרוס: העלנו בוועדה את כשלי השוק, כשלים אמיתיים שמקשים על היבואנים הזעירים, מקשים על היבואנים העקיפים.

יצחק פינדרוס: יש פה איזה שהוא כשל.

יצחק פינדרוס: אני מצפה שהמשרד יבוא לפה עם איזה שהוא פתרון לכשל הזה.

הילה שי וזאן: איך אנחנו שוקלים להפוך את הוראת השעה לחקיקה קבועה?

הילה שי וזאן: הרי בסופו של דבר אפשר להאריך עד שנתיים.

הילה שי וזאן: אתם תצטרכו להיערך לעניין.

יהודה יגן: מדובר בשערורייה לכל דבר ועניין.

יהודה יגן: כל פעם הארכה של עוד שנה, של עוד שנתיים.

יהודה יגן: עד מתי יהיו כל הארכות של התקנות?

יהודה יגן: כל הרכוש שלנו, שהוא השני בערכו, עומד אצל היועצים המשפטיים של משרד התחבורה.

יהודה יגן: מעתיקים את התקנות מזה ארבע שנים.

יהודה יגן: עד מתי?

יהודה יגן: אדון דוד תמיר, עד מתי?

יהודה יגן: מתי יהיה בית דין לשמאים?

יהודה יגן: מתי יהיה סדר?

יהודה יגן: מתי נדע עבר ביטוחי של הרכב שהיה בחו"ל?

יהודה יגן: מה, אנחנו מביאים פצצות מתקתקות?

יהודה יגן: הייתם מעוניינים סך הכל בתחרות.

יהודה יגן: זאת תחרות?

יהודה יגן: זאת שערורייה לכל דבר ועניין.

אהוד שניידר: כרגע המצב הוא, ועורך דין תמיר לא יכול להתעלם מזה, זה שרכב משומש שמיובא על ידי יבואן זעיר ונכנס לישראל נרשם ברישיון הרכב כרכב חדש.

אהוד שניידר: יכול להיות שהיבואן הזעיר, או מי שקונה מהיבואן הזעיר, יודע את הנתון הזה, אבל מי שקונה את הרכב מאותו רוכש ראשון לא ידע את הנתון הזה.

אהוד שניידר: רישום של רכב כרכב חדש ברישיון הרכב, שזה מה שקורה במקרה הזה, הוא פשוט מטעה.

אהוד שניידר: לא יכול להיות מצב שבו רשות הרישוי רושמת רכב שנסע ושימש כרכב בחברת השכרה, כרכב חדש.

אהוד שניידר: זה פשוט לא הגיוני, זו הטעיה צרכנית.

אהוד שניידר: זה גם נוגד את החוק שחוקקה הכנסת בשנת 2008 - חוק גילוי נאות.

אהוד שניידר: החוק הזה מחייב את מי שמוכר רכב לגלות את עברו של הרכב - כמה בעלים היו לרכב, מי היו הבעלים, כמה קילומטרים נסע הרכב לפני שהוא נמכר.

אהוד שניידר: ברגע שמשרד הרישוי רושם את הרכב המשומש שיובא על ידי יבואן זעיר כרכב חדש בישראל, עוברים על החוק הזה.

אהוד שניידר: הוראת השעה הזאת, כפי שמבקשים להאריך אותה כרגע, רק תנציח את אותה תקלה צרכנית שקיימת, לכן אנחנו מתנגדים לה.

יצחק פינדרוס: אני חושב שאם נחוקק חוק שלא צריך לרשום כמה בעלים יש, זה יפתור את הבעיה.

הילה שי וזאן: בהכנה שלי לקראת הדיון קיבלתי איזו שהיא אינדיקציה לגבי פערים.

הילה שי וזאן: אני חושבת שמשרד התחבורה צריך להציג לחברי הכנסת מה קרה במהלך השנתיים האחרונות בהשוואה למה שהיה קודם לכן.

הילה שי וזאן: רצוי שנקבל איזה שהוא אומדן מספרי.

רון מלכה: החובה לרשום ברישיון הרכב שהרכב משומש, גם אם זה בייבוא זעיר וגם אם זה בייבוא אישי, חלה על היבואן.

רון מלכה: בתוך הרישיון יש הערה: רכב משומש.

רון מלכה: חובתו של היבואן שהביא רכב משומש לרשום את ההערה המתאימה ברישיון הרכב.

רון מלכה: אם הוא לא עושה זאת, זו כבר בעיה שלו מול הפיקוח של משרד התחבורה.

רון מלכה: אני חובש כמה כובעים – גם יבואן זעיר, גם יבואן עקיף וגם יבואן ישיר.

רון מלכה: רוב הייבוא הזעיר מתמקד ברכבי יוקרה משומשים.

רון מלכה: הוועדה הגדילה בזמנו את הכמות ל-20 כלי רכב לשנה.

רון מלכה: אני הייתי בדעה שזה צריך להיות 200,250.

רון מלכה: אם לא מגדילים את הכמות של 20 כלי רכב ליבואן זעיר לכמות יותר משמעותית, הורגים את הענף.

רון מלכה: מ-20 רכבים לשנה שאתה מייבא אתה לא יכול לקיים עסק.

רון מלכה: ההוצאות סביב הנושא של ייבוא רכב הן לא פשוטות.

רון מלכה: לייבא כלי רכב שנותנים מענה לכלל הציבור, לא רק בסגנון של היוקרה, מצריך כמויות יותר גדולות.

רון מלכה: בזמנו הצעתי שזה יהיה כמו קבלנים - שמי ששנתיים ניצל את הרישיון שלו והביא 20 כל שנה יקבל בשנה שאחרי זה דירוג יותר גבוה ויוכל להביא יותר מכוניות.

יצחק פינדרוס: אי אפשר להגדיל את זה?

הילה שי וזאן: אי אפשר כרגע.

יצחק פינדרוס: השאלה אם אפשר לבקש מהמשרד להכפיל את זה מ-20 ל-40 לפחות, ולעשות כך שיבואנים זעירים שעובדים שנתיים יוכלו להגיע ליותר.

איתי עצמון: הדבר הזה מחייב תיקון של חקיקה ראשית.

איתי עצמון: אנחנו עכשיו בחקיקת משנה.

הילה שי וזאן: צריך להידרש לעניין.

דוד תמיר: הבקשות של היבואנים הזעירים נמצאות על שולחנו של המשרד, אנחנו בוחנים אותן.

דוד תמיר: אני לא יכול להגיד עכשיו מה תהיינה תוצאות הבחינה, כי יש שיקולים מורכבים לכאן ולכאן.

דוד תמיר: החוק, לדעתי בצדק, פעל בראשית הדרך במכסה מאוד מצומצמת של 20 רכבים לשנה.

דוד תמיר: היה ונגיע למסקנה שהיבואנים הזעירים הם כן מחוללי תחרות כמו שרצינו, יכול להיות שזה יהיה הפתרון.

דוד תמיר: הדברים כרגע נמצאים בבחינה.

דוד תמיר: הם ישולבו בתיקון החקיקה המקיף הבא שאנחנו עובדים עליו בימים אלה.

יצחק פינדרוס: מתי אתם מתכוונים להביא את החקיקה הראשית?

דוד תמיר: מאוד קשה לי להעריך.

דוד תמיר: תיקון חקיקה ראשית זה תיקון שמחייב עבודה משמעותית.

הילה שי וזאן: אנחנו מצפים שלא תנצלו את הארכה וכן תובילו לחקיקה ראשית בעניין.

יצחק פינדרוס: אם לא נגיש עכשיו הצעת חוק פרטית בעניין, הם ינצלו את המצב.

דוד תמיר: ביקשנו לבחון את כל הטענות והאפשרויות שיש בפנינו כרגע.

דוד תמיר: ביחס למרכיבים אחרים אנחנו נמצאים כרגע בסיום העבודה של המשרד, העבודה הפנימית, אחרי שימוע ציבורי ראשוני שנעשה עם בעלי העניין.

לנה גרקוביץ': בתחילת החקיקה ידענו שאנחנו מסדירים שוק חדש, ענף חדש שעד היום לא היה מוסדר בכלל והתנהל ללא רישיון.

לנה גרקוביץ': עשינו את זה כהוראת שעה לשנתיים, כל פעם עם הארכה של חצי שנה, כדי לבחון ולבדוק את הנושא הזה.

לנה גרקוביץ': בגלל טעות טכנית שהייתה הוראת השעה לא התחילה מאז הכניסה לתוקף אלא רק ביולי 2018, שזה זמן לא מספיק כדי לבחון את השוק.

לנה גרקוביץ': בכוונה הגבלנו את כמות כלי הרכב שיכול יבואן זעיר לייבא, זאת משום שהוא לא מחויב כלפי הלקוח לשום דבר.

לנה גרקוביץ': היבואן הזעיר מייבא את הרכב, אבל כל שירותי התחזוקה, האחריות והריקול מסופקים על ידי היבואן הישיר שמחויב לזה בחוק.

לנה גרקוביץ': כרגע אנחנו נמצאים בבחינה של כל התחום של היבוא הזעיר.

לנה גרקוביץ': נעשית עבודה באגף הרכב כדי להסדיר את הנושא הזה לא בהוראת השעה אלא בחקיקה קבועה.

לנה גרקוביץ': אנחנו בוחנים את כל הטענות שעלו, אם זה לגבי כמות כלי הרכב, אם זה לגבי ההגדרות, אם זה לגבי סוגי כלי הרכב.

לנה גרקוביץ': אמנם אנחנו נמצאים בשלבים מתקדמים מאוד של הבחינה, אבל אנחנו עדיין צריכים את החצי שנה.

הילה שי וזאן: שנתיים לא היו מספיקות כדי לקבל אינדיקציה לגבי הוראת השעה?

לנה גרקוביץ': ב-2017 כמעט ולא היה ייבוא זעיר.

לנה גרקוביץ': ב-2018, כשנכנס התיקון, 169 כלי רכב יובאו.

לנה גרקוביץ': ב-2019 היו 900 כלי רכב.

הילה שי וזאן: את מדברת על מספר הרכבים, אבל אני רוצה לדעת מה זה עשה למחירים.

הילה שי וזאן: אני רוצה להוריד את זה לרמת הצרכן בפועל.

הילה שי וזאן: כשהוא קונה מכונית מייבוא זעיר, מה זה עושה למחיר?

הילה שי וזאן: תנו לנו איזו שהיא אינדיקציה כדי לקבל החלטה לגבי הארכה.

דוד תמיר: אין לנו את הנתונים בשלב הזה.

דוד תמיר: זה חלק מעבודת הבחינה שנעשה.

הילה שי וזאן: זה מאוד חשוב, כי אתם הולכים לגבש חקיקה ראשית.

הילה שי וזאן: אם לא תדעו מה זה עשה לתחרותיות במשק, כיצד תגבשו חקיקה ראשית?

דוד תמיר: אני מסכים לחלוטין.

דוד תמיר: אנחנו בשלב של בקשה לתוספת זמן על ההסדר הקיים.

דוד תמיר: לכשנגיע לשלב של ההסדר הראשוני נהיה חייבים לעגן אותו בנתונים, להציג לוועדה את הנתונים.

בועז טופורובסקי: הוועדה הזאת היא לא חותמת גומי.

בועז טופורובסקי: התהליך הזה צריך להיות מושלם באיזה שהוא שלב, לא שעכשיו נאריך ונאריך את זה.

לנה גרקוביץ': אם נגיע לוועדה להאריך את זה שוב, זה יהיה רק לצורך הכנת נוסח.

לנה גרקוביץ': אנחנו כרגע מבצעים עבודה מאוד רחבה, שכוללת את בחינת המחירים, אם קיימות תלונות, בעיות בנוגע לייבוא הזעיר.

לנה גרקוביץ': אם לא נאריך כרגע, אנחנו מחסלים את הייבוא הזעיר לגמרי, אין להם זכות קיום.

יצחק פינדרוס: האם אתם גם בוחנים לשנות את שיטת השמאות כמו במקרקעין, כמו בדברים אחרים?

לנה גרקוביץ': כרגע אנחנו בוחנים איך להסדיר את כל הנושא של הייבוא הזעיר בחקיקה, לא בהוראת השעה.

יצחק פינדרוס: יש לי תחושה, וראינו את זה מקודם עם היבואנים, שהכל נובע בסוף מהגדרת המחירון.

יצחק פינדרוס: אם הנושא הזה ייפרץ, זה יפתור 80% מהבעיות.

יצחק פינדרוס: אם היו עושים שמאות כמו במקרקעין - ששמאי ממשלתי מגדיר לפי עסקאות, לפי כללים מאוד מאוד ברורים, לא לפי רצון של מישהו מסוים, רוב הבעיות והטענות שעולות פה כל הזמן לא היו עולות.

יצחק פינדרוס: רוב הבעיות שאנחנו שומעים פה כל הזמן נובעות מאותה מערכת של מחירונים.

יצחק פינדרוס: האם אתם שוקלים לשנות את זה?

הילה שי וזאן: אנחנו נצפה ממשרד התחבורה לעמוד בכל ההתחייבויות שהם הציגו פה.

דוד תמיר: אמנם העניין של מחירונים מחוץ לגדר הנושא שלנו, אבל חשוב להגיד שהשרה הכריזה על מהלך שמנסה לקדם מחירון של דיווח וולונטרי על עסקאות אמיתיות.

דוד תמיר: אנחנו בשלבים של להוציא את הנושא הזה לפועל.

דוד תמיר: כשלי השוק מוכרים, זה לא פשוט להתמודד איתם, לכן זה לוקח לנו זמן.

שמואל יוסף השמשוני: במשך 60 שנה יבואני הרכב סגרו את הענף ככה שאף אחד לא היה יכול להיכנס פנימה.

שמואל יוסף השמשוני: למרות שהם אומרים שהם רוצים תחרות, הם עושים הכל על מנת שלא תהיה תחרות.

שמואל יוסף השמשוני: אם הייתם מסתכלים על מחירים של מכוניות יוקרה, הייתם רואים איך המחירים נפלו בסוגים שונים של מכוניות ב-30%,40%.

שמואל יוסף השמשוני: ברור שהיבואנים קונים את הרכבים יותר בזול ממה שיבואן זעיר קונה.

שמואל יוסף השמשוני: נתח הרווחים שלהם היה אדיר.

שמואל יוסף השמשוני: צריך לאפשר כמות יותר גדולה של יבוא רכבים ליבואנים הזעירים, מכיוון שאז הם יביאו גם רכבים יותר עממיים, לא רק רכבי יוקרה.

שמואל יוסף השמשוני: חלק מהתחרות זה הנושא של תעודות המקור.

שמואל יוסף השמשוני: יש לנו רכבים שאנחנו יודעים בדיוק איפה הם מיוצרים.

שמואל יוסף השמשוני: על מנת לקבל מהמכס את ההנחה, היבואנים שיכולים לאשר את הייצור של המכוניות עושים את עצמם שהם לא יודעים.

שמואל יוסף השמשוני: רכב זה לא משהו שמיוצר אצלי בגינה או אצל יבואן זעיר אחר בגינה.

שמואל יוסף השמשוני: הוא מיוצר במפעל, יודעים בדיוק מאיפה הוא יצא.

שמואל יוסף השמשוני: ברגע שאנחנו משחררים רכבים אנחנו צריכים להביא לרשויות carfax, שזה דבר שמראה כמה הרכב נסע, איך הוא נסע.

שמואל יוסף השמשוני: בזמן שהרכב נרשם לרישוי משרד התחבורה רושם את הקילומטרז' של האוטו, ואז ברור שהרכב משומש ולא חדש.

שמואל יוסף השמשוני: צריך לראות איך ההוראות תהיינה יותר ברורות, אבל ידוע מה זה יעשה אם יפסיקו את הוראת השעה.

רועי ארפי: בואו לא נשכח שהיבואנים הישירים נהנים ממונופול, אין להם תחרות, אין להם שום דבר.

רועי ארפי: היצרנים באירופה לא נותנים ליבואנים קטנים, לדילרים כמו שאני מייצג, לקנות רכבים חדשים.

רועי ארפי: בגלל שהם לא יכולים לקנות רכבים חדשים הם חייבים להשתמש בספקי אמצע כדי שהם יוכלו לייצא את האוטו ללא חשש שהיצרן יבטל להם את הזיכיון.

רועי ארפי: איך בעצם הצרכן הסופי יכול להיות רגוע?

רועי ארפי: בסעיף 55 לחוק רישוי שירותים ומקצועות רכב מדובר על טופס מסירת מידע מוקדם.

רועי ארפי: כל יבואן מקביל או יבואן זעיר מחויב לרשום בטופס מידע הזה מועד רישום ראשוני של הרכב בחו"ל, מועד ייצור ומשך תקופת אחריות.

הילה שי וזאן: הועלתה פה הטענה על רישומים כוזבים.

הילה שי וזאן: האם אתה מכיר דבר כזה?

רועי ארפי: אני לא מבין על איזה רישום כוזב מדברים.

רועי ארפי: היצרנים מנסים לא לתת לרכבים להיות מיוצאים מאירופה.

רועי ארפי: למה בעצם מאפשרים ליבואנים הזעירים לייבא רכבים משומשים?

רועי ארפי: לא בגלל שרוצים להקל יותר מידי, אלא בגלל שליבואנים הזעירים אין אפשרות לקנות רכב חדש.

רועי ארפי: אם יבואן זעיר מגיע למרצדס ואומר: אני רוצה לקנות רכב חדש, אומרים לו: לא, אנחנו לא מוכרים.

רועי ארפי: בשביל להתגבר על זה משרד התחבורה פעל בעניין.

רועי ארפי: צריך להבין שבסופו של יום אין תלונות מהציבור, הצרכנים לא מתלוננים.

רועי ארפי: מתוך שוק של 250,000 כלי רכב בשנה, 3,000, 3,500 הם כלי רכב של יבואנים זעירים.

רועי ארפי: כמות המשומשים מתוכם היא קטנה, היא בערך חצי.

רועי ארפי: גם ברכבים האלה אתה מחויב לרשום מועד רישום ראשוני.

הילה שי וזאן: האם יש לך איזו שהיא אינדיקציה לגבי פער המחירים בין קניית אותו רכב מיבואן זעיר בהשוואה ליבואן ראשי?

רועי ארפי: לצרכן הסופי יש חיסכון.

רועי ארפי: כרגע השוק הזה עובד בעיקר על רכבים יקרים.

רועי ארפי: למה הוא עובד על רכבים יקרים?

רועי ארפי: כי מאפשרים רק 20 כלי רכב ליבואן.

רועי ארפי: ברגע שמאפשרים כמות כזאת מצומצמת, מן הסתם היבואנים יפעלו על רכבים עם הרבה בשר.

רועי ארפי: יש חיסכון של בין 60,000 ל-80,000 שקל על אותו רכב.

רועי ארפי: אם נגדיל את המכסה מ-20 ל-80, התחרות תיכנס לטווחי מחירים הרבה יותר עממיים.

רועי ארפי: אם יבואן זעיר יוכל לייבא 80 כלי רכב, הוא לא רק יביא רכבי יוקרה, הוא יביא גם רכבים כמו סקודה וכמו יונדאי, וזה מה שיביא תחרות.

רועי ארפי: היבואנים הישירים, כבודם במקומם מונח, אבל הם היו 50 שנה בשוק.

רועי ארפי: לא יקרה כלום אם יתנו איזה כמה שנים לנסות להכניס שחקנים חדשים.

דוד תמיר: צו רישוי שירותים ומקצועות בענף הרכב (הארכת תוקף הוראות שעה), התש"ף

דוד תמיר: -2020 בתוקף סמכותי לפי סעיף 253(ד)(1) לחוק רישוי שירותים ומקצועות בענף הרכב, התשע"ו-2016 (להלן – החוק), ובאישור ועדת הכלכלה, אני מצווה לאמור: הארכת תוקף 1.

דוד תמיר: תוקפן של הוראות השעה שבסעיף 253(א) ו-(ב) לחוק מוארך לתקופה הוראות שעה נוספת של שישה חודשים, עד יום ו' באייר התשפ"א (18 באפריל 2021).

הילה שי וזאן: אני מקווה מאוד שאנחנו לא נתכנס פה בעוד חצי שנה להארכה נוספת, ואם כן, אז כמו שאמרה לנה, זה יהיה ממש בשלבים של גיבוש חקיקה ראשית.

הילה שי וזאן: אני מצפה ממשרד התחבורה להתייחס לשאלות שעלו בדיון הקודם ובדיון עכשיו על ידי חברי הכנסת.

הילה שי וזאן: אנחנו רוצים לקבל אינדיקציה מה השינוי שהרפורמה הביאה עבור הצרכן.

הילה שי וזאן: דיברנו פה על העניין של הרחבת כמות הרכבים של יבואנים זעירים, דיברנו על פערי המחירים.

הילה שי וזאן: היבואנים הראשיים ציינו, ובצדק, שצריך לתת את הדעת לעניין הפיקוח, לוודא שהרישום של הרכב אכן נעשה כהווייתו - שרכב משומש יירשם כמשומש, שרכב חדש יירשם כחדש, וכמו שציין פה חבר הכנסת טופורובסקי, גם לעניין הידיים – יד ראשונה, שנייה וכו'.

הילה שי וזאן: אנחנו מצפים ממשרד התחבורה להידרש לעניין.

הילה שי וזאן: אנחנו נצביע כעת על הארכה, אבל אנחנו מצפים להסדרה של העניין בחקיקה ראשית.

הילה שי וזאן: מי בעד הארכה של הוראת השעה?

הילה שי וזאן: אושר.

הילה שי וזאן: הצו אושר פה-אחד.

הילה שי וזאן: תודה רבה, הישיבה נעולה.